Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Зелен хуман град-Скопје, преку застапник/полномошник Марјан Калевски од Скопје, поднесена против Решението на Министерството за животна средина и просторно планирање по предметот Барање за пристап до информации од јавен карактер, на 16.06.2025 година, го донесе следното:

**Р Е Ш Е Н И Е**

1.Жалбата изјавена од Граѓанска иницијатива Зелен хуман град-Скопје, преку застапник/полномошник Марјан Калевски од Скопје, поднесена против Решението на Министерството за животна средина и просторно планирање бр.09-1528/4 од 15.05.2025 година, заведена во Агенцијата со бр. 08-265 на 02.06.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

 2.**Решението на Имателот на информации бр.09-1528/4 од 15.05.2025** **година СЕ ПОНИШТУВА.**

 **3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанска иницијатива Зелен хуман град-Скопје, преку застапник/полномошник Марјан Калевски од Скопје, на 02.04.2025 година, поднело Барање за пристап до информации од јавен карактер до Министерството за животна средина и просторно планирање, со кое побарало по е-маил да се достави електронски запис од следната информација:

„1. Целосните извештаи (сосе сите податоци од спроведените мерења) кои Булмак 2016 ДООЕЛ ви ги доставил во последните 6 месеци.

2. Резултати од мерењата емисии во воздух од оџак од котларница два пати годишно од денот кога е издедена А-интегрираната дозвола до денес.

3. Резултати од мерењата емисии во воздух од Испуст од погон за дробење е (Ротоклон на системот за примарно дробење) два пати годишно од денот кога е издедена А-интегрираната дозвола до денес.

4. Резултати од мерења емисии во воздух од Испуст од погон за дробење е (Ротоклон на системот за пимарно дробење)двапати годишно од денот кога е издадена А-интегрираната дозвола до денес .

5. Резултати од мерења емисии во воздух од Испуст од погон за сеење (Вентилатор на системот за сеење)двапати годишно од денот кога е издадена А-интегрираната дозвола до денес.

6. Резултати од мерења емисии од воздух од Испуст од систем за варно млеко (Вентилатор на системот за подготовка на варно млеко) двапати годишно од денот кога е издадена А-интегрираната дозвола до денес.

7. Резултати од емисии во почва-Извештаи од хидрогеолошки испитувања за увид на состојбата со почвата и подземните води од денот кога е издадена А-интегрираната дозвола до денес.

8. Резултати од емисии во вода Отпадна вода од колектор на јаловиштето, неделни мерења, од денот кога е издадена А-интегрираната дозвола до денес.

9. Резултати од емисии во вода Испуст од пречистителна станица на санитарни води, неделни мерења, од денот кога е издадена А-интегрираната дозвола до денес.

10. Резултати од анализи за квалитет на вода кога се исклучени рудничките активности кои операторот е задолжен да ги доставува заедно со годишниот извештај за животна средина. Да ни се достават сите резултати од денот кога е издадена А-интегрираната дозвола до денес.

11. Резултати од емисии на бучава од денот кога е издадена А-интегрираната дозвола до денес.“

Постапувајќи по ова Барање, Имателот на информации Министерство за животна средина и просторно планирање, му доставил на Барателот Решение бр.09-1528/4 од 15.04.2025 година, со кое се одбива барањето за пристап до бараната информација. Во Образложението на решението е наведено: „...согласно член 12 од законот претставуваат информација од јавен карактер. Сепак, јавниот интерес не може да се реализира во услови кога документите се дел од активна и чуствителна судска постапка, каде што пречекорното откривање би можело да има штетни правни последици....Затоа, се одлучува за ограничување на пристапот до крајот на постпката пред ОЈО.“ Во прилог Имателот на информации го достави и Тестот на штетност каде е наведено „Проценка: Во дадениот момент, штетата од откривање на бараните информации би била поголема од користа од нивно објавување. Затоа, се одлучува за ограничување на пристапот до крајот на постапката пред ОЈО.”

Незадоволен од наведеното Решение, Барателот на информации на 30.05.2025 година поднесе Жалба до Агенцијата, заведена во архивата на Агенцијата со бр.08-265. Во Жалбата меѓу другото е наведено: „...Јавни информации за кои постои законска обврска редовно да се генерираат и да се достапни на јавноста и тоа во периодот од над 9 години пред инцидентот од март 2025 г. не може да бидат дел од постапка пред Обвинителство и „предадени како доказен материјал“ . Постапката се злоупотребува како изговор поради што се сомневаме дека МЖСПП прикрива континурано незаконско работење на БУЛМАК 2016 и штити корумпирани функционери од своите редови.”

Агенцијата, преку е-маил заведен со бр. 08-265 од 02.06.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не достави формален Одговор на жалба, но достави допис, по е-меил, примен и заведен во Агенцијата со број 08-265 од 03.06.2025 година. Во мејлот, Имателот на информации наведува: „.... Во прилог се сите пропратни материјали поврзани со предметната жалба, вклучително и тестот на штетност.“ Во прилог кон електронскиот запис го достави Решението со бр.09-1528/4 од 15.04.2025 година и тестот на штетност.

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.09-1528/4 од 15.04.2025 годинаго поништи и **предметот го врати на повторно постапување пред првостепениот орган**, поради следното:

Агенцијата му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Воедно, Агенцијата му укажува на Имателот на информацијата да ја има предвид и одредбата од член 3 алинеја 7 - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; **5) ќе се спречи и открие загрозување на животната средина;** 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

При повторното постапување по предметот, Имателот на информации е должен одново да го разгледа Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата